|  |
| --- |
| **ΠΑΡΑΡΤΗΜΑ Ι**  **Οδηγός για τον σχεδιασμό και την υποβολή Στρατηγικής Ολοκληρωμένης Χωρικής Επένδυσης (ΟΧΕ)**  **στο Πρόγραμμα «Πελοπόννησος» 2021-2027** |

**Περιεχόμενα**

[1. ΣΤΡΑΤΗΓΙΚΟ, ΠΡΟΓΡΑΜΜΑΤΙΚΟ ΚΑΙ ΚΑΝΟΝΙΣΤΙΚΟ ΠΛΑΙΣΙΟ 3](#_Toc175908421)

[1.1 ΣΤΡΑΤΗΓΙΚΟ ΚΑΙ ΠΡΟΓΡΑΜΜΑΤΙΚΟ ΠΛΑΙΣΙΟ 3](#_Toc175908422)

[1.2 ΚΑΝΟΝΙΣΤΙΚΟ ΠΛΑΙΣΙΟ 4](#_Toc175908423)

[2. ΠΛΑΙΣΙΟ ΣΧΕΔΙΑΣΜΟΥ, ΥΠΟΒΟΛΗΣ ΚΑΙ ΑΞΙΟΛΟΓΗΣΗΣ ΠΡΟΤΑΣΗΣ ΣΤΡΑΤΗΓΙΚΗΣ ΟΧΕ 6](#_Toc175908424)

[2.1 ΒΑΣΙΚΕΣ ΠΛΗΡΟΦΟΡΙΕΣ ΠΡΟΣΚΛΗΣΗΣ 6](#_Toc175908425)

[2.2 ΚΑΤΕΥΘΥΝΣΕΙΣ ΓΙΑ ΤΟΝ ΣΧΕΔΙΑΣΜΟ ΤΗΣ ΣΤΡΑΤΗΓΙΚΗΣ ΟΛΟΚΛΗΡΩΜΕΝΗΣ ΧΩΡΙΚΗΣ ΕΠΕΝΔΥΣΗΣ 7](#_Toc175908426)

[2.2.1 ΠΕΡΙΕΧΟΜΕΝΟ ΤΗΣ ΣΤΡΑΤΗΓΙΚΗΣ 7](#_Toc175908427)

[2.2.2 ΧΡΗΜΑΤΟΔΟΤΙΚΟ ΠΛΑΙΣΙΟ 9](#_Toc175908428)

[2.2.3 ΣΧΕΔΙΟ ΔΡΑΣΗΣ 10](#_Toc175908429)

[2.2.4 ΧΡΗΣΗ ΔΕΙΚΤΩΝ 12](#_Toc175908430)

[2.2.5 ΔΙΑΚΥΒΕΡΝΗΣΗ ΤΩΝ ΣΤΡΑΤΗΓΙΚΩΝ ΟΛΟΚΛΗΡΩΜΕΝΗΣ ΧΩΡΙΚΗΣ ΕΠΕΝΔΥΣΗΣ 13](#_Toc175908431)

[2.2.6 ΔΙΑΔΙΚΑΣΙΑ ΚΑΙ ΚΡΙΤΗΡΙΑ ΑΞΙΟΛΟΓΗΣΗΣ 14](#_Toc175908432)

# ΣΤΡΑΤΗΓΙΚΟ, ΠΡΟΓΡΑΜΜΑΤΙΚΟ ΚΑΙ ΚΑΝΟΝΙΣΤΙΚΟ ΠΛΑΙΣΙΟ

## 1.1 ΣΤΡΑΤΗΓΙΚΟ ΚΑΙ ΠΡΟΓΡΑΜΜΑΤΙΚΟ ΠΛΑΙΣΙΟ

Κατά τον σχεδιασμό των Στρατηγικών ΟΧΕ λαμβάνεται υπόψη το στρατηγικό πλαίσιο της Ε.Ε.: Εγχειρίδιο για τις Στρατηγικές Χωρικής και Τοπικής Ανάπτυξης, Εδαφική Ατζέντα 2030, η Ευρωπαϊκή Πράσινη Συμφωνία (Ε.Ε., 2019), Νέα Χάρτα της Λειψίας, Διακήρυξη του Cork 2.0- Καλύτερη ζωή στις Αγροτικές περιοχές 2016, Μακρόπνοο όραμα για τις Αγροτικές περιοχές έναρξη 2020, Ευρωπαϊκό σχέδιο δράσης για Έξυπνα χωριά 2017.

Η Εδαφική Ατζέντα 2030 για την Ευρώπη «Ένα Μέλλον για όλους τους Τόπους» (A Future for all Places) θέτει ως κεντρικό της στόχο την αντιμετώπιση των αυξανόμενων χωρικών ανισορροπιών και ανισοτήτων μέσω της βιώσιμης πολυκεντρικής ανάπτυξης και αντιμετώπισης της κλιματικής αλλαγής. Η Ατζέντα θέτει ως βασικούς πυλώνες τη Δίκαιη Ευρώπη, στο πλαίσιο της οποίας προωθείται η ισόρροπη ανάπτυξη όλων των περιοχών αξιοποιώντας τη διαφορετικότητα των περιοχών, ενώ στο πλαίσιο της Πράσινης Ευρώπης προωθείται η διαμόρφωση οικολογικών συνθηκών ζωής, κλιματικά ουδέτερες και ανθεκτικές πόλεις, χωριά και Περιφέρειες, η κυκλική οικονομία, η ψηφιακή και φυσική διασύνδεση των περιοχών και κυρίως η περιβαλλοντική, κοινωνική και οικονομική ανθεκτικότητα των περιοχών.

Η Ευρωπαϊκή Πράσινη Συμφωνία αποτελεί αναπόσπαστο τμήμα της στρατηγικής για την υλοποίηση του Θεματολογίου των Ηνωμένων Εθνών για το 2030 και των στόχων βιώσιμης ανάπτυξης. Πρόκειται για μια νέα αναπτυξιακή στρατηγική που αποσκοπεί στον μετασχηματισμό της ΕΕ σε μια δίκαιη και ευημερούσα κοινωνία που διαθέτει μια οικονομία σύγχρονη, ανταγωνιστική και αποδοτική ως προς τη χρήση των πόρων, στην οποία ως το 2050 έχουν μηδενιστεί οι καθαρές εκπομπές αερίων θερμοκηπίου και όπου η οικονομική ανάπτυξη έχει αποσυνδεθεί από τη χρήση των πόρων. Η Ευρωπαϊκή Πράσινη Συμφωνία προσφέρει την ευκαιρία για την προώθηση συνεργειών μεταξύ της Εδαφικής Ατζέντας 2030 και των θεμελιωδών στρατηγικών και πολιτικών της ΕΕ. Συνάδει με την ιδέα της εδαφικής συνοχής και την τοποκεντρική προσέγγιση, αξιοποιώντας το ποικίλο δυναμικό όλων των περιοχών και βελτιώνοντας τη συνολική εδαφική ισορροπία στην Ευρώπη.

Η νέα Χάρτα της Λειψίας επισημαίνει τις τρεις μορφές της μετασχηματιστικής πόλης που μπορούν να αξιοποιηθούν στην Ευρώπη για να βελτιώσουν την ποιότητα ζωής των ανθρώπων

• Η (Κοινωνική) Η Δίκαιη Πόλη (The Just City) - παρέχει ίσες ευκαιρίες και περιβαλλοντική δικαιοσύνη για όλους, ανεξάρτητα από το φύλο, την κοινωνικοοικονομική κατάσταση, την ηλικία και την καταγωγή - χωρίς να μένει κανένας πίσω.

• Η (Περιβαλλοντική) Η Πράσινη Πόλη (The Green City) - συμβάλλει στην καταπολέμηση της υπερθέρμανσης του πλανήτη και στην υψηλή ποιότητα του περιβάλλοντος για τον αέρα, το νερό, το έδαφος και τη χρήση γης, καθώς και την πρόσβαση σε χώρους πρασίνου και αναψυχής.

• Η (Οικονομική) Η παραγωγική πόλη (The Productive City) - προσφέρει εξασφάλιση θέσεων εργασίας, παρέχοντας παράλληλα μια υγιή οικονομική βάση για βιώσιμη αστική ανάπτυξη μέσω διαφοροποιημένων τοπικών οικονομιών και υποστηρικτικών περιβαλλόντων για καινοτομία.

Σύμφωνα με την στρατηγική του Προγράμματος «Πελοπόννησος» 2021-2027 και τα αποτελέσματα μελέτης της ΕΥΔΕΠ Πελοποννήσου που εκπονήθηκε σχετικά με μια αρχική εκτίμηση της δυναμικής και των προοπτικών ανάπτυξης στρατηγικών ΒΑΑ και ΟΧΕ, προγραμματίζεται να εφαρμοστούν οι ακόλουθες 4 Στρατηγικές ΟΧΕ:

• Περιοχή Παρέμβασης Δήμων Ξυλόκαστρου -Ευρωστίνης, Σικυωνίων και Νεμέας

• Περιοχή Παρέμβασης Δήμων Ναυπλίου, Επιδαύρου και Ερμιονίδας

• Περιοχή Παρέμβασης ορεινού όγκου Ταϋγέτου

• Περιοχή Παρέμβασης Δήμου Μεγαλόπολης, σε συνέργεια και πλήρη συντονισμό με το ΠΔΑΜ και με θεματική στόχευση τους τομείς τουρισμού και πολιτισμού ως εναλλακτικούς μοχλούς ανάπτυξης της περιοχής.

Οι στρατηγικές ΟΧΕ θα σχεδιασθούν στη βάση συγκεκριμένων κριτηρίων αξιολόγησης, με κυρίαρχο κριτήριο τον ολοκληρωμένο χαρακτήρα των παρεμβάσεων και τη συμμετοχική διαδικασία κατά τον σχεδιασμό και την εφαρμογή των στρατηγικών, των τοπικών φορέων και της κοινωνίας των πολιτών.

Επισημαίνεται ότι οι στρατηγικές ΟΧΕ που θα εφαρμοσθούν θα απαντούν ολιστικά σε συγκεκριμένες προκλήσεις των περιοχών παρέμβασης που θα επιλεγούν και θα εστιάσουν στην:

* Ολοκληρωμένη αντιμετώπιση περιβαλλοντικών και κλιματικών προκλήσεων, ιδίως ως προς την μετάβαση προς μια κλιματικά ουδέτερη τοπική οικονομία μέχρι και το 2030 ή/και
* Ολοκληρωμένη στήριξη της ανάπτυξης της περιοχής παρέμβασης μέσω της αξιοποίησης του δυναμικού των ψηφιακών τεχνολογιών για σκοπούς καινοτομίας

Οι στρατηγικές θα πρέπει να περιλαμβάνουν πολιτικές για το κοινό καλό, με ολοκληρωμένη τοπική (place-based) προσέγγιση, πολυεπίπεδη διακυβέρνηση, συμμετοχή και συνδημιουργία

## 1.2 ΚΑΝΟΝΙΣΤΙΚΟ ΠΛΑΙΣΙΟ

Τα Χωρικά Εργαλεία στην προγραμματική περίοδο 2021-2027 συγχρηματοδοτούνται κυρίως από τον Στόχο Πολιτικής (ΣΠ) 5: «Μια Ευρώπη πιο κοντά στους πολίτες της μέσω της προώθησης της βιώσιμης και ολοκληρωμένης ανάπτυξης όλων των εδαφικών τύπων και των τοπικών πρωτοβουλιών» των ΠεΠ και των Ειδικών Στόχων:

* 5.i την ενίσχυση της ολοκληρωμένης και χωρίς αποκλεισμούς κοινωνικής, οικονομικής και περιβαλλοντικής ανάπτυξης, του πολιτισμού, της φυσικής κληρονομιάς, του βιώσιμου τουρισμού και της ασφάλειας στις αστικές περιοχές·
* 5.ii την ενίσχυση της ολοκληρωμένης και χωρίς αποκλεισμούς κοινωνικής, οικονομικής και περιβαλλοντικής τοπικής ανάπτυξης, του πολιτισμού, της φυσικής κληρονομιάς, του βιώσιμου τουρισμού και της ασφάλειας σε περιοχές πλην των αστικών.

Οι Στρατηγικές ΟΧΕ χρηματοδοτούνται κυρίως από τον **Ειδικό Στόχο 5ii: «Ενίσχυση της ολοκληρωμένης και χωρίς αποκλεισμούς κοινωνικής, οικονομικής και περιβαλλοντικής τοπικής ανάπτυξης, του πολιτισμού, της φυσικής κληρονομιάς, του βιώσιμου τουρισμού και της ασφάλειας σε περιοχές πλην των αστικών**».

Η συγχρηματοδότηση των χωρικών εργαλείων δύναται να περιλαμβάνεται και σε άλλους Στόχους Πολιτικής και Ειδικούς Στόχους του Προγράμματος, από άλλα Προγράμματα, καθώς και άλλα χρηματοδοτικά εργαλεία.

Η Ολοκληρωμένη Χωρική Ανάπτυξη μέσω των χωρικών Εργαλείων ΟΧΕ, ΟΧΕ-ΒΑΑ και ΤΑΠΤΟΚ στηρίζεται στις κάτωθι κανονιστικές προβλέψεις για την Προγραμματική Περίοδο 2021-2027:

* *Άρθρα 28 - 34 του Καν 1060/21 Κανονισμού Κοινών Διατάξεων*
* *Άρθρα 3 , 9, 10 και 11 Κανονισμού 1058/21 για το ΕΤΠΑ/ΤΑ*
* *Προοίμιο (23) Κανονισμού 1057/21 για το ΕΚΤ+*
* *Άρθρο 4.2 Κανονισμού 1057/21 για το ΕΚΤ+*
* *ΕΣΠΑ 2021-2027*

Σύμφωνα με το Άρθρο 28 του Κανονισμού Κοινών Διατάξεων 2021/1060 και το Ν. 4914/22, η ολοκληρωμένη χωρική επένδυση θα πραγματοποιηθεί μέσω ολοκληρωμένων τοπικών χωρικών στρατηγικών αξιοποιώντας τα παρακάτω εργαλεία:

* Ολοκληρωμένες Χωρικές Επενδύσεις (ΟΧΕ, ΟΧΕ-ΒΑΑ)
* Τοπική Ανάπτυξη μέσω Πρωτοβουλιών των Τοπικών Κοινοτήτων (ΤΑΠΤΟΚ)
* Άλλο Εθνικό Εργαλείο

Οι ΟΧΕ, ΟΧΕ-ΒΑΑ και ΤΑΠΤΟΚ είναι τα εργαλεία που δύναται να χρησιμοποιηθούν, όπως περιγράφονται στο ΕΣΠΑ 2021-2027.

Για όλα τα χωρικά εργαλεία οι βασικές προϋποθέσεις είναι:

* Η διαμόρφωση ολοκληρωμένης χωρικής στρατηγικής στο κατάλληλο υπο-περιφερειακό επίπεδο με ευθύνη των αρμόδιων χωρικών αρχών
* Η εταιρική σχέση κατά το σχεδιασμό, υλοποίηση και παρακολούθηση της στρατηγικής
* Η πολυεπίπεδη διακυβέρνηση όπως αυτή εκφράζεται μέσα από τη συνεργασία και διαβούλευση κατά τον σχεδιασμό, την παρακολούθηση και αξιολόγηση της στρατηγικής και ειδικότερα της συνεργασίας των Περιφερειακών αρχών με τους φορείς της τοπικής αυτοδιοίκησης Α βαθμού.

Σύμφωνα με τα άρθρα 25 και 26 του Νόμου 4914/2022: ‘Διαχείριση, έλεγχος και εφαρμογή αναπτυξιακών παρεμβάσεων για την Προγραμματική Περίοδο 2021-2027, σύσταση Ανώνυμης Εταιρείας «Εθνικό Μητρώο Νεοφυών Επιχειρήσεων ΑΕ» και άλλες διατάξεις του Υπουργείου Ανάπτυξης και Επενδύσεων: Οι ολοκληρωμένες χωρικές επενδύσεις, ΟΧΕ και ΟΧΕ-ΒΑΑ-Βιώσιμη Αστική Ανάπτυξη, ως εργαλείο ολοκληρωμένης χωρικής ανάπτυξης, μπορούν να χρηματοδοτηθούν από τα Ταμεία ΕΤΠΑ, ΕΚΤ+, Ταμείο Συνοχής, ΤΔΜ, καθώς και το ΕΤΘΑΥ, μέσω συνδυασμένων επενδύσεων, από περισσότερα του ενός Προγράμματα ή από περισσότερους του ενός τομείς προτεραιότητας του ίδιου Προγράμματος, υπό την προϋπόθεση ότι διασφαλίζονται η συνοχή και ο συντονισμός μεταξύ των σχετικών Ταμείων.

Οι χωρικές αρχές ή φορείς των συγκεκριμένων περιοχών είναι οι αρμόδιοι φορείς για τον σχεδιασμό και την κατάρτιση των ΟΧΕ. Ανάλογα με το επίπεδο παρέμβασης, τέτοιες αρχές δύναται να είναι δημοτικές αρχές, εταιρικά σχήματα με επικεφαλής δημοτική αρχή και Περιφέρειες, δίκτυα Δήμων σε σχήματα συμπράξεων που δημιουργούν οι ίδιοι οι δήμοι, όταν η εφαρμογή της ΟΧΕ αφορά σε περιοχή γειτονικών Δήμων, όπου ως επικεφαλής τίθεται ένας από τους Δήμους. Ο προσδιορισμός των επιλέξιμων περιοχών γίνεται κατόπιν διαδικασίας ανοιχτής πρόσκλησης ή κατάλληλης τεκμηρίωσης για την ανάδειξη των περιοχών, την οποία αποφασίζει η αρμόδια Διαχειριστική Αρχή για κάθε Πρόγραμμα.

Οι δαπάνες για την κατάρτιση και τον σχεδιασμό των χωρικών στρατηγικών δύναται να είναι επιλέξιμες για χρηματοδότηση από τα αντίστοιχα Προγράμματα.

Σύμφωνα με την Εγκύκλιο της Εθνικής Αρχής Συντονισμού του Υπουργείου Ανάπτυξης και Επενδύσεων (Δεκέμβριος 2022): «Κατευθύνσεις για την επιλογή και σχεδιασμό των στρατηγικών στο πλαίσιο των ΟΧΕ, ΟΧΕ-ΒΑΑ και ΤΑΠΤΟΚ», oι στρατηγικές θα πρέπει να διαμορφώνονται από τους αρμόδιους φορείς στο κατάλληλο χωρικό επίπεδο.

Σε όλα τα στάδια του σχεδιασμού, του προγραμματισμού και εφαρμογής των δράσεων, καθώς και της παρακολούθησης υλοποίησης των χωρικών στρατηγικών επιδιώκεται η δημιουργία εταιρικής σχέσης. Η εταιρική σχέση θα περιλαμβάνει τη συστηματική και πολυεπίπεδη συνεργασία όλων των τοπικών συντελεστών – τοπική αυτοδιοίκηση πρώτου και δεύτερου βαθμού, κεντρική διοίκηση, εκπρόσωποι των επιχειρήσεων και της κοινωνίας των πολιτών συμπεριλαμβανομένων των φορέων που ασχολούνται με θέματα αναπηρίας, κοινωνικών δικαιωμάτων και ένταξης.

Η ολοκληρωμένη προσέγγιση προσδιορίζει την αναμενόμενη μεταβολή η οποία απεικονίζεται με τη χρήση κατάλληλων δεικτών. Οι στρατηγικές αποτυπώνουν μία σαφή λογική παρέμβασης, με ισχυρό προσανατολισμό στα αποτελέσματα και την προβολή των θεματικών αποτελεσμάτων των ολοκληρωμένων χωρικών στρατηγικών.

# ΠΛΑΙΣΙΟ ΣΧΕΔΙΑΣΜΟΥ, ΥΠΟΒΟΛΗΣ ΚΑΙ ΑΞΙΟΛΟΓΗΣΗΣ ΠΡΟΤΑΣΗΣ ΣΤΡΑΤΗΓΙΚΗΣ ΟΧΕ

## 2.1 ΒΑΣΙΚΕΣ ΠΛΗΡΟΦΟΡΙΕΣ ΠΡΟΣΚΛΗΣΗΣ

Η Πρόσκληση αφορά στην υποβολή προτάσεων Στρατηγικής Ολοκληρωμένης Χωρικής Επένδυσης-(ΟΧΕ ), στο πλαίσιο του Προγράμματος «ΠΕΛΟΠΟΝΝΗΣΟΣ» 2021-2027 από τις αρμόδιες Χωρικές Αρχές για τις περιοχές παρέμβασης όπως αναφέρονται παρακάτω:

i. Περιοχή Παρέμβασης Δήμων Ξυλόκαστρου -Ευρωστίνης, Σικυωνίων και Νεμέας.

ii. Περιοχή Παρέμβασης Δήμων Ναυπλίου, Επιδαύρου και Ερμιονίδας

κάνοντας χρήση του συνημμένου ειδικού «Έντυπου Υποβολής Πρότασης Στρατηγικής ΟΧΕ» (Παράρτημα II).

Η Στρατηγική ΟΧΕ πριν την υποβολή της, θα πρέπει να έχει αποτελέσει αντικείμενο εκτεταμένης διαβούλευσης με τους τοπικούς ενδιαφερόμενους πολίτες και εταίρους της Περιοχής Παρέμβασης. Οι Χωρικές Αρχές που καλούνται οφείλουν να διασφαλίσουν τη συμμετοχή όλων των εμπλεκόμενων εταίρων σε όλα τα στάδια του σχεδιασμού, του προγραμματισμού και εφαρμογής των δράσεων, καθώς και της παρακολούθησης υλοποίησης (δημιουργία εταιρικής σχέσης).

Οι πόροι του Προγράμματος Πελοπόννησος 2021-27, οι οποίοι διατίθενται στο πλαίσιο της παρούσας Πρόσκλησης για χρηματοδότηση των ανωτέρων δύο (2) Στρατηγικών ΟΧΕ, στο πλαίσιο της Προτεραιότητας 6 «Ολοκληρωμένη και βιώσιμη ανάπτυξη περιοχών της Περιφέρειας», καθώς και από τις λοιπές Προτεραιότητες του ΠεΠ «ΠΕΛΟΠΟΝΝΗΣΟΣ» 2021-2027 για ΟΧΕ, ανέρχονται συνολικά σε 33.360.000 ευρώ (Δημόσια Δαπάνη)

Για την υποστήριξη της διακυβέρνησης της Στρατηγικής για κάθε ΟΧΕ, συγκροτείται μια Συνεκτική Ομάδα σε επίπεδο Χωρικών Αρχών. Οι Συνεκτικές Ομάδες σε επίπεδο Χωρικών Αρχών συντονίζονται με την συνεκτική Ομάδα Διοίκησης της Περιφέρειας και την ΕΥΔ.

Οι προτάσεις Στρατηγικών ΟΧΕ  που υποβάλλονται στην ΕΥΔ, πρέπει να έχουν εγκριθεί από το αρμόδιο συλλογικό όργανο των Δήμων που συμμετέχουν στη Χωρική Αρχή (Δημοτικό Συμβούλιο).

Για την υποβολή της Στρατηγικής θα χρησιμοποιηθεί υποχρεωτικά και αποκλειστικά το «Έντυπο Υποβολής Πρότασης Στρατηγικής Ολοκληρωμένης Χωρικής Επένδυσης», το οποίο είναι συνημμένο στην Πρόσκληση (Παράρτημα ΙΙ) και αποτελεί αναπόσπαστο τμήμα της.

Παράλληλα, οι Χωρικές Αρχές υποβάλλουν συνημμένα στη ψηφιακή πλατφόρμα τα παρακάτω:

* Την Αίτηση υποβολής της Στρατηγικής (περιλαμβάνεται στον Οδηγό υποβολής, Παράρτημα I)
* Αποφάσεις Δημοτικών Συμβουλίων  των Δήμων  που συμμετέχουν στην Χωρική Αρχή για την έγκριση και υποβολή της πρότασης Στρατηγικής ΟΧΕ.
* Αποφάσεις αρμόδιων οργάνων των Δήμων  που συμμετέχουν στην Χωρική Αρχή για  τη συγκρότηση της Συνεκτικής Ομάδας σε επίπεδο Χωρικής Αρχής.
* Αναλυτικό υλικό τεκμηρίωσης για τις ενέργειες διαβούλευσης που έχουν λάβει χώρα για τη διαμόρφωση ισχυρής εταιρικής με τα αντίστοιχα συμπεράσματα, με εκκίνηση της επιλέξιμης χρονικής περιόδου διαβούλευσης την έγκριση του ΕΣΠΑ 2021-2027 της χώρας (Ιούλιος 2021).

Ο Φάκελος με την πρόταση Στρατηγικής ΟΧΕ υποβάλλεται υποχρεωτικά σε ηλεκτρονική και έντυπη μορφή στην ΕΥΔ του Προγράμματος «Πελοπόννησος», από την ανάρτηση της Πρόσκλησης στη «Διαύγεια», με καταληκτική ημερομηνία υποβολής την **18/11/2024 και ώρα 15:00**

Κατόπιν της υποβολής των προτάσεων θα ακολουθήσει η αξιολόγησή τους από την ΕΥΔ του Προγράμματος «Πελοπόννησος» 2021-2027. Η αξιολόγηση των προτάσεων είναι **άμεση** και διενεργείται με βάση τα προβλεπόμενα στην Ενότητα 2.2.6 και τα αναλυτικά Κριτήρια που παρατίθενται στο Παράρτημα V.

Η ΕΥΔ εκδίδει απόφαση έγκρισης της Στρατηγικής και καταχωρεί στο Ολοκληρωμένο Πληροφοριακό Σύστημα (ΟΠΣ) τα βασικά στοιχεία της Στρατηγικής.

## ΚΑΤΕΥΘΥΝΣΕΙΣ ΓΙΑ ΤΟΝ ΣΧΕΔΙΑΣΜΟ ΤΗΣ ΣΤΡΑΤΗΓΙΚΗΣ ΟΛΟΚΛΗΡΩΜΕΝΗΣ ΧΩΡΙΚΗΣ ΕΠΕΝΔΥΣΗΣ

### 2.2.1 ΠΕΡΙΕΧΟΜΕΝΟ ΤΗΣ ΣΤΡΑΤΗΓΙΚΗΣ

Οι κατευθύνσεις για τον σχεδιασμό των προτάσεων Στρατηγικών ΟΧΕ στο πλαίσιο του Προγράμματος «Πελοπόννησος» 2021-2027 λαμβάνουν υπόψη τα προβλεπόμενα:

* Στο ΕΣΠΑ 2021-2027
* Στο άρθρο 29 του ΚΚΔ 1060/2021
* Στο άρθρο 25 του Νόμου 4914/2022
* Στην Α.Π. 124143/ΕΥΣΣΑ /21-12-2022 Εγκύκλιο του Υπουργείου Ανάπτυξης και Επενδύσεων για τις «Κατευθύνσεις για την επιλογή και σχεδιασμό των στρατηγικών στο πλαίσιο των ΟΧΕ -ΒΑΑ και ΤΑΠΤΟΚ».

Συνολικά, η Στρατηγική Ολοκληρωμένης Χωρικής Επένδυσης θα πρέπει:

**Α.** Να προσδιορίζει μια σαφώς οριοθετημένη Περιοχή Παρέμβασης (ΠΠ) - (με χαρτογραφική απεικόνιση)

**Β.** Να αναδεικνύει τις βασικές χωρικές, οικονομικές, κοινωνικές, δημογραφικές, περιβαλλοντικές προκλήσεις, τις προκλήσεις της κλιματικής αλλαγής, τις προκλήσεις του δομημένου και πολιτιστικού περιβάλλοντος και κάθε τύπου υποδομών που αντιμετωπίζει η Περιοχή Παρέμβασης (ΠΠ), καταγράφοντας παράλληλα την υφιστάμενη κατάσταση, τα δυνατά σημεία, τις αδυναμίες και τις ευκαιρίες, σε σχέση με το ευρύτερο χωρικό/ μακροοικονομικό περιβάλλον της Περιφέρειας Πελοποννήσου. Να περιλαμβάνει αξιολόγηση της υφιστάμενης κατάστασης και διατύπωση συμπερασμάτων (συνεκτική και τεκμηριωμένη SWOT ανάλυση για την ΠΠ).

**Γ.** Να περιλαμβάνει μια ολοκληρωμένη στρατηγική προσέγγιση Χωρικής Επένδυσης, που θα βασίζεται σε μακροπρόθεσμο όραμα για το μέλλον, με τεκμηρίωση για την αντιμετώπιση των σχετικών προκλήσεων και την αξιοποίηση του αναπτυξιακού δυναμικού της περιοχής.

Η Στρατηγική θα εξασφαλίζει την ευθυγράμμιση της λογικής παρέμβασης και των στόχων που καθορίζονται στο Πρόγραμμα με εκείνους που καθορίζονται σε τοπικό επίπεδο. Για το λόγο αυτό, θα διαρθρώνεται σε Άξονες Στρατηγικής, σε Προτεραιότητες, σε Ειδικούς Στόχους σε σύνδεση με τα Πεδία Παρέμβασης, σε συμφωνία με το Πρόγραμμα.

**Δ.** Να καταρτίσει συνεκτικό Σχέδιο Δράσης, που θα βασίζεται σε σαφή λογική της παρέμβασης με ισχυρό προσανατολισμό στα αποτελέσματα. Το Σχέδιο Δράσης θα περιλαμβάνει αναλυτικό κατάλογο δράσεων και συγκεκριμένων πράξεων/έργων με αντίστοιχους Π/Υ και επίπεδα ωριμότητας, που θα αλληλοσυμπληρώνονται μεταξύ τους συνθέτοντας ένα συνεκτικό σύνολο, θα επιδιώκουν την αντιμετώπιση των προκλήσεων που έχουν καταγραφεί και θα υπηρετούν την επιτυχημένη εφαρμογή της ολοκληρωμένης Στρατηγικής προσέγγισης.

Η χρηματοδότηση των δράσεων και πράξεων/έργων θα συνδέεται με την αρχιτεκτονική του Προγράμματος «Πελοπόννησος» 2021-2027.

Το Σχέδιο Δράσης δύναται να περιλαμβάνει δράσεις και πράξεις με χρηματοδότηση από πόρους άλλων πηγών (Τομεακά προγράμματα ΕΣΠΑ, Ταμείο Ανάκαμψης, ιδιωτικοί πόροι, κλπ.), η αξιοποίηση των οποίων πηγών θα αναφέρεται διακριτά με την κατάλληλη τεκμηρίωση για την αναγκαιότητα και την συμβολή στον ολοκληρωμένο χαρακτήρα της Στρατηγικής.

Η ΕΥΔ θα αξιολογήσει κατά πόσον οι δράσεις που χρηματοδοτούνται αποκλειστικά από το Πρόγραμμα «Πελοπόννησος» 2021-2027, συνιστούν μια ολοκληρωμένη στρατηγική με συγκεκριμένη στόχευση και μετρήσιμο αποτέλεσμα.

**Ε.** Να περιλαμβάνει συνολικό χρηματοδοτικό σχέδιο με αντίστοιχο χρονοδιάγραμμα, παρουσιάζοντας διακριτά κατά προτεραιότητα τους αιτούμενους πόρους από το Πρόγραμμα «Πελοπόννησος» 2021-2027 και συμπληρωματικά τους πόρους από άλλες πηγές.

**Ζ.** Να αποτυπώνει και να διασφαλίζει τη συνάφεια και συμπληρωματικότητα με εθνικές, περιφερειακές, τοπικές πολιτικές και εθνικά και περιφερειακά θεσμικά πλαίσια ανά αναπτυξιακό τομέα.

**Η.** Να περιγράφει ένα σαφές και λειτουργικό μοντέλο διακυβέρνησης δίνοντας έμφαση στην συνεργασία περιφερειακού και τοπικού επιπέδου, στη διασφάλιση όλων των εμπλεκόμενων εταίρων σε όλα τα στάδια του σχεδιασμού, εφαρμογής, καθώς και παρακολούθησης της Στρατηγικής (δημιουργία ισχυρής εταιρικής σχέσης). Θα πρέπει να αναφέρονται με σαφήνεια οι ενέργειες που έχουν αναληφθεί και προωθούνται για τη διαβούλευση και την επίτευξη της εταιρικής σχέσης. Επιλέξιμες θεωρούνται οι ενέργειες διαβούλευσης από την έγκριση του Προγράμματος «Πελοπόννησος» 2021-2027.

Σε ευθυγράμμιση με τις απαιτήσεις του υποδείγματος στο Έντυπο Υποβολής Πρότασης Στρατηγικής Ολοκληρωμένης Χωρικής Επένδυσης (Παράρτημα I), η Στρατηγική ΟΧΕ που υποβάλλεται, ακολουθεί την παρακάτω βασική δομή Ενοτήτων:

* ΤΑΥΤΟΤΗΤΑ ΠΕΡΙΟΧΗΣ ΠΑΡΕΜΒΑΣΗΣ
* ΤΕΚΜΗΡΙΩΣΗ ΕΠΙΛΟΓΗΣ ΠΕΡΙΟΧΗΣ ΠΑΡΕΜΒΑΣΗΣ
* ΑΡΧΙΤΕΚΤΟΝΙΚΗ ΣΤΡΑΤΗΓΙΚΗΣ ΟΛΟΚΛΗΡΩΜΕΝΗΣ ΧΩΡΙΚΗΣ ΕΠΕΝΔΥΣΗΣ
* ΣΧΕΔΙΟ ΔΡΑΣΗΣ ΣΤΡΑΤΗΓΙΚΗΣ – ΚΑΤΑΛΟΓΟΣ ΠΡΑΞΕΩΝ
* ΣΧΕΔΙΟ ΧΡΗΜΑΤΟΔΟΤΗΣΗΣ ΣΤΡΑΤΗΓΙΚΗΣ ΟΛΟΚΛΗΡΩΜΕΝΗΣ ΧΩΡΙΚΗΣ ΕΠΕΝΔΥΣΗΣ
* ΣΥΣΤΗΜΑ ΔΙΑΚΥΒΕΡΝΗΣΗΣ – ΑΝΑΛΥΣΗ ΚΙΝΔΥΝΩΝ
* ΔΙΑΔΙΚΑΣΙΕΣ ΔΙΑΒΟΥΛΕΥΣΗΣ – ΔΙΑΜΟΡΦΩΣΗ ΕΤΑΙΡΙΚΗΣ ΣΧΕΣΗΣ
* ΕΠΙΚΟΙΝΩΝΙΑΚΟ ΣΧΕΔΙΟ

### 2.2.2 ΧΡΗΜΑΤΟΔΟΤΙΚΟ ΠΛΑΙΣΙΟ

Το Πρόγραμμα «ΠΕΛΟΠΟΝΝΗΣΟΣ» 2021-2027 θα διαθέσει/ χρηματοδοτήσει τις ανωτέρω δύο (2) Στρατηγικές ΟΧΕ ως εξής:

(Α) **27.200.000 €** από τους πόρους **ΕΤΠΑ** του Προγράμματος και ειδικότερα μέσω:

* της Προτεραιότητας 1 «Μια πιο ανταγωνιστική και έξυπνη Ευρώπη μέσω της προώθησης του καινοτόμου και έξυπνου οικονομικού μετασχηματισμού, καθώς και της περιφερειακής ψηφιακής διασυνδεσμότητας»,
* της Προτεραιότητας 2 «Αειφορική ανάπτυξη και βιώσιμη διαχείριση των πόρων της Περιφέρειας» και
* της Προτεραιότητας 6 «Ολοκληρωμένη και βιώσιμη ανάπτυξη περιοχών της Περιφέρειας», αξιοποιώντας πόρους των πεδίων παρέμβασης των Ειδικών Στόχων 1ii, 1iii, 2iv, 2v, 2vi, 2vii και 5i.

(Β) **6.160.000 €** από τους πόρους **ΕΚΤ+** του Προγράμματος και ειδικότερα μέσω της Προτεραιότητας 5 «Ανάπτυξη του Ανθρώπινου Δυναμικού, Κοινωνική Ένταξη, Αντιμετώπιση της Φτώχειας και ενίσχυση της Κοινωνικής Συνοχής της Περιφέρειας» αξιοποιώντας πόρους των πεδίων παρέμβασης των Ειδικών Στόχων 4α, 4ια και 4ιβ.

Σχετικά με τον ανώτερο προϋπολογισμό των δύο (2) Στρατηγικών ΟΧΕ που θα υποβληθούν, προβλέπεται η κάτωθι κατανομή ανά Στρατηγική και ανά Ταμείο:

* για τη Στρατηγική ΟΧΕ της Περιοχής Παρέμβασης Δήμων Ξυλόκαστρου -Ευρωστίνης, Σικυωνίων και Νεμέας προβλέπεται η χρηματοδότηση της μέσω του ΠΕΠ Πελοπόννησος 2021-2027, έως του ποσού των **20.200.000 €** και συγκεκριμένα ανά Ταμείο ως εξής:
  + δράσεις ΕΚΤ+ έως του ποσού των **3.000.000 €**
  + δράσεις ΕΤΠΑ έως του ποσού **17.200.000 €**
* για τη Στρατηγική ΟΧΕ της Περιοχής Παρέμβασης Δήμων Ναυπλίου, Επιδαύρου και Ερμιονίδας προβλέπεται η χρηματοδότηση της μέσω του ΠΕΠ Πελοπόννησος 2021-2027, έως του ποσού των **13.160.000 €** και συγκεκριμένα ανά Ταμείο ως εξής:
  + δράσεις ΕΚΤ+ έως του ποσού των **3.160.000 €**
  + δράσεις ΕΤΠΑ έως του ποσού **10.000.000 €**

Αναλυτική παρουσίαση των επιλέξιμων Ειδικών στόχων και των διαθέσιμων Πεδίων Παρέμβασης προς αξιοποίηση στο πλαίσιο της Πρόσκλησης, για την κατάρτιση της Στρατηγικής και του αντίστοιχου Σχεδίου Δράσης, αποτυπώνεται στο Παράρτημα III της Πρόσκλησης.

Σύμφωνα με τα προβλεπόμενα στο άρθρο 25 του Ν. 4914/2022 “Διαχείριση, έλεγχος και εφαρμογή αναπτυξιακών παρεμβάσεων για την Προγραμματική Περίοδο…”, οι Στρατηγικές ΟΧΕ μπορούν να χρηματοδοτηθούν από τα Ταμεία ΕΤΠΑ, ΕΚΤ+, Ταμείο Συνοχής, ΤΔΜ, καθώς και το ΕΤΘΑΥ, μέσω συνδυασμένων επενδύσεων, από περισσότερα του ενός Προγράμματα ή από περισσότερους του ενός τομείς προτεραιότητας του ίδιου Προγράμματος, υπό την προϋπόθεση ότι διασφαλίζονται η συνοχή και ο συντονισμός μεταξύ των σχετικών Ταμείων.

Για την υλοποίηση και παρακολούθηση της Στρατηγικής ΟΧΕ από τη Χωρική Αρχή και τη λειτουργία της Συνεκτικής Ομάδας σε επίπεδο χωρικών αρχών, τόσο των Τοπικών Ομάδων όσο και της Περιφερειακής Ομάδας Υποστήριξης, δύναται να χρησιμοποιηθούν πόροι του Πεδίου Παρέμβασης 169 και έως του ποσού των 147.058,75 ευρώ ανά Στρατηγική. Ειδικότερα οι πόροι αυτοί μπορούν να χρησιμοποιηθούν για την υποστήριξη, παρακολούθηση πορείας υλοποίησης, προβολής, δημοσιότητας κάλυψης αναγκών Τοπικής και Περιφερειακής Ομάδας κάθε Στρατηγικής.

### 2.2.3 ΣΧΕΔΙΟ ΔΡΑΣΗΣ

Το Σχέδιο Δράσης πρέπει να οργανώνει όλες τις ενδεχόμενες παρεμβάσεις της Στρατηγικής ΟΧΕ κατά τρόπον ώστε να παραχθούν τελικώς συγκεκριμένα αποτελέσματα. Κατ’ ελάχιστον, πρέπει να οργανώνει τα ακόλουθα στοιχεία:

* Ειδικοί Στόχοι (συγκεκριμένοι, μετρήσιμοι, εφικτοί, ρεαλιστικοί και χρονικά οριοθετημένοι) και αναμενόμενα αποτελέσματα.
* Επιλογή κατάλληλων παρεμβάσεων / δράσεων ανά πεδίο παρέμβασης.
* Ανάλυση των πράξεων για την επίτευξη των στόχων και αποτελεσμάτων.
* Χρονοπρογραμματισμός.

Το Σχέδιο Δράσης πρέπει να τεκμηριώνει:

* Πώς οδηγούμαστε από τους στόχους στις παρεμβάσεις / δράσεις και τα έργα / πράξεις με μια σαφή λογική της παρέμβασης.
* Ποιες Παρεμβάσεις / Δράσεις και πράξεις / έργα επιλέγονται ανά πεδίο παρέμβασης.

Η Χωρική Αρχή προτείνει συγκεκριμένο κατάλογο προς χρηματοδότηση πράξεων, για κάθε προτεινόμενη πράξη, πρέπει να παρέχονται τα παρακάτω στοιχεία:

* Δικαιούχος, Κύριος της πράξης και Φορέας λειτουργίας και συντήρησης.
* Συνοπτική περιγραφή φυσικού αντικειμένου της πράξης και παράθεση τυχόν υποέργων.
* Εκτιμώμενος Προϋπολογισμός πράξης, ανάλυση ανά υποέργο.
* Ωφελούμενοι/ομάδες στόχοι.
* Σκοπιμότητα Συνέργεια με τη Στρατηγική ΟΧΕ και λοιπές ειδικές στρατηγικές.
* Πεδίο Παρέμβασης του Προγράμματος «Πελοπόννησος» που αφορά.
* Δείκτες εκροών και αποτελεσμάτων της πράξης.
* Συμπληρωματικότητα με άλλες πράξεις του Σχεδίου.
* Τρόπος ανάθεσης / εκτέλεσης των έργων.
* Τεκμηρίωση της Διασφάλισης Λειτουργίας της πράξης.
* Στοιχεία ωριμότητας της πράξης.
* Χρονοδιάγραμμα υλοποίησης.

Στον Πίνακα του Παραρτήματος IV της Πρόσκλησης παρατίθενται οι Δείκτες Εκροών και Αποτελέσματος (με τις αντίστοιχες τιμές στόχου) που υιοθετήθηκαν κατά την έγκριση του Προγράμματος «Πελοπόννησος» 2021-2027 για την υλοποίηση Στρατηγικών ΟΧΕ. Οι Χωρικές Αρχές καλούνται κατά την κατάρτιση της Στρατηγικής να επιλέξουν Ειδικούς στόχους, Πεδία Παρέμβασης και αντίστοιχους δείκτες βάσει του ΠεΠ και των Παραρτημάτων της Πρόσκλησης. Τα αναμενόμενα αποτελέσματα των πράξεων θα αναλύονται με τη χρήση δεικτών. Οι πράξεις της Στρατηγικής, οι προϋπολογισμοί αυτών και οι τιμές επίτευξης των δεικτών που τις συνοδεύουν, θα οριστικοποιηθούν με την έγκριση της Στρατηγικής από την ΕΥΔ Προγράμματος «Πελοπόννησος».

Για την συμπερίληψη στην Στρατηγική δράσεων/πράξεων που δεν εντάσσονται στους ανωτέρω Ειδικούς στόχους και Πεδία Παρέμβασης θα πρέπει να προηγηθεί διαβούλευση και συνεργασία με την Ομάδα Διοίκησης των Στρατηγικών ΟΧΕ της Περιφέρειας και την ΕΥΔ.

Επιπλέον, σύμφωνα με το Πλαίσιο Διαχείρισης των Ολοκληρωμένων Χωρικών Παρεμβάσεων της Α.Π. 124143/ΕΥΣΣΑ /21-12-2022 Εγκύκλιο του Υπουργείου Ανάπτυξης και Επενδύσεων για τις «Κατευθύνσεις για την επιλογή και σχεδιασμό των στρατηγικών στο πλαίσιο των ΟΧΕ, ΟΧΕ -ΒΑΑ και ΤΑΠΤΟΚ», επισημαίνεται ότι τουλάχιστον το 30% των πόρων της Στρατηγικής θα πρέπει να κατευθυνθεί σε δράσεις που συμβάλλουν στην αντιμετώπιση της κλιματικής αλλαγής. Στο Παράρτημα III της Πρόσκλησης αποτυπώνονται τα διαθέσιμα επιλέξιμα Πεδία Παρέμβασης για Στρατηγικές ΟΧΕ σε σύνδεση με το βαθμό συμβολής τους στην κλιματική αλλαγή. Η δέσμευση αυτή θα παρακολουθείται ως προς την τήρησή της, στο σύνολο του Στόχου Πολιτικής 5, καθ’ όλη τη διάρκεια της προγραμματικής περιόδου από την ΕΥΔ Προγράμματος «Πελοπόννησος», η οποία θα μπορεί να επιβάλει τις απαιτούμενες κάθε φορά επικαιροποιήσεις.

Κατά την σύνταξη των στρατηγικών θα πρέπει να λαμβάνονται υπόψη τυχόν τμηματοποιημένα έργα (έργα phasing) είτε έργα τα οποία θα μεταφερθούν στο σύνολό τους από το ΕΠ «Πελοπόννησος» 2014-2020 σε Στρατηγικές ΟΧΕ της Π.Π. 2021-2020, τα οποία παρουσιάζουν σημαντική καθυστέρηση στην υλοποίησή τους και δεν ολοκληρώθηκαν μέχρι 31/12/2023. Για τα έργα phasing και τα μεταφερόμενα θα υπάρξει συνεννόηση με την ΕΥΔ Προγράμματος «Πελοπόννησος», ώστε να συμπεριληφθούν στη Στρατηγική ΟΧΕ της επιλέξιμης Χωρικής Αρχής , καθώς και στον κατάλογο πράξεων προκειμένου να ολοκληρωθούν στο πλαίσιο της Π.Π. 2021-2027.

Το Σχέδιο Δράσης θα περιλαμβάνει αναλυτικό κατάλογο δράσεων και συγκεκριμένων πράξεων/έργων με αντίστοιχους Π/Υ και επίπεδα ωριμότητας. Η χρηματοδότηση των δράσεων και πράξεων/έργων θα συνδέεται με την αρχιτεκτονική του Προγράμματος «Πελοπόννησος» 2021-2027. Το Σχέδιο Δράσης δύναται να περιλαμβάνει δράσεις και πράξεις με χρηματοδότηση από πόρους άλλων πηγών (Τομεακά προγράμματα ΕΣΠΑ, Ταμείο Ανάκαμψης, ιδιωτικοί πόροι, κλπ.), η αξιοποίηση των οποίων πηγών θα αναφέρεται διακριτά με την κατάλληλη τεκμηρίωση για την αναγκαιότητα και την συμβολή στον ολοκληρωμένο χαρακτήρα της Στρατηγικής.

Σημειώνεται ότι η χωρική αρχή δεν θα κληθεί να γνωμοδοτήσει για την επιλογή των πράξεων/ έργων, μετά την έκδοση της σχετικής έγκρισης της Στρατηγικής από την ΕΥΔ και κατά την έκδοση των σχετικών Προσκλήσεων της ΕΥΔ (για την υλοποίηση της Στρατηγικής), εφόσον οι εν λόγω πράξεις περιλαμβάνονται ήδη στον προτεινόμενο αναλυτικό κατάλογο πράξεων του Σχεδίου δράσης της Στρατηγικής ΟΧΕ απλουστεύοντας έτσι τις διαδικασίες αξιολόγησης και ένταξης των πράξεων στο Πρόγραμμα «Πελοπόννησος» 2021-2027. Ο κατάλογος έργων δεν υποχρεούται να είναι εξαντλητικός και δύναται να επικαιροποιείται μετά την έγκριση της Στρατηγικής

### 2.2.4 ΧΡΗΣΗ ΔΕΙΚΤΩΝ

Η επιλογή των Δεικτών των Στρατηγικών ΟΧΕ γίνεται στο πλαίσιο μιας διαμορφωμένης λογικής της παρέμβασης, με τρόπο ώστε η αναμενόμενη αλλαγή που αποτυπώνεται στο αποτέλεσμα να μπορεί να μετρηθεί με έναν ή περισσότερους δείκτες αποτελεσμάτων και οι δείκτες εκροών να αποτυπώνουν κατάλληλα τα όσα επιτυγχάνονται (αγαθά ή υπηρεσίες που άμεσα παράγονται) με τους πόρους που χορηγήθηκαν.

Για τη στοχοθέτηση των Δεικτών των Στρατηγικών εφαρμόζονται οι προβλέψεις που διέπουν το Σύστημα Δεικτών των παρεμβάσεων που συγχρηματοδοτούνται από τους πόρους των Ταμείων της ΕΕ την ΠΠ 2021-2027.

Στο άρθρο 2 του Καν. 1060/2021 δίνεται ο ορισμός του δείκτη εκροής και αποτελέσματος ως εξής:

* **Δείκτης εκροών** (output indicator): δείκτης που μετράει τα ειδικά παραδοτέα των παρεμβάσεων.

Οι δείκτες εκροών αποτιμούν το προϊόν που ευθέως παράγεται από μια πράξη και σχετίζεται άμεσα με τις δράσεις που χρηματοδοτούνται (π.χ. χλμ. οδικού δικτύου, επιχειρήσεις που ενισχύονται). Οι δείκτες εκροών συμπληρώνονται συνεχώς (βάσει της επίτευξης των πράξεων) από την χωρική αρχή η οποία πρέπει να συλλέγει, ενημερώνει και τροφοδοτεί με στοιχεία το σύστημα παρακολούθησης και αξιολόγησης του Προγράμματος σύμφωνα με τα οριζόμενα από το Προγραμματικό Έγγραφο και τους Κανονισμούς.

* **Δείκτης αποτελεσμάτων** (result indicator): δείκτης που μετράει την επίδραση των υλοποιούμενων παρεμβάσεων, με ιδιαίτερη αναφορά στους άμεσους αποδέκτες, τον στοχευόμενο πληθυσμό ή τους χρήστες της υποδομής.

Η βασική διαφοροποίηση σε σχέση με την ΠΠ 2014-2020 στο πλαίσιο του **ΕΤΠΑ**, αποτελεί η αλλαγή στην έννοια του αποτελέσματος, το οποίο δεν αποτυπώνει πλέον την έμμεση ευρύτερη επίδραση από τις πολιτικές που εφαρμόζονται σε μία περιοχή ή έναν τομέα. Το αποτέλεσμα την ΠΠ 2021-2027 συνδέεται άμεσα με τις υλοποιούμενες παρεμβάσεις, η συλλογή των στοιχείων θα γίνεται πλέον από τις δράσεις και τα έργα που υλοποιούνται και η πηγή των δεδομένων για τους δείκτες αποτελεσμάτων είναι το σύστημα παρακολούθησης.

Επισημαίνεται ότι το Πρόγραμμα «Πελοπόννησος» 2021-2027 και το σύνολο του ΕΣΠΑ 2021-2027 χρησιμοποιούν κοινούς δείκτες εκροών και αποτελεσμάτων, που κατονομάζονται στους Κανονισμούς των επιμέρους Ταμείων της Πολιτικής Συνοχής, αλλά και ειδικούς δείκτες εκροών και αποτελεσμάτων που υιοθετούν τα επιμέρους Προγράμματα.

Στον Πίνακα του Παραρτήματος IV της Πρόσκλησης παρατίθενται οι Δείκτες Εκροών και Αποτελέσματος (με τις αντίστοιχες τιμές στόχου) που υιοθετήθηκαν κατά την έγκριση του Προγράμματος «Πελοπόννησος» 2021-2027 για την υλοποίηση Στρατηγικών ΟΧΕ.

Βάσει αυτού του πλαισίου δεν είναι απλά σημαντικό, αλλά δεσμευτικό η Στρατηγική να συμβάλει στην επίτευξη των αποτελεσμάτων και των εκροών του Προγράμματος «Πελοπόννησος» 2021-2027, όπως αυτές ορίζονται σε επίπεδο Ειδικού Στόχου από τον οποίο αντλείται η χρηματοδότηση. Διευκρινίζεται ότι για την ενδεχόμενη επιλογή Πεδίων Παρέμβασης χωρίς δεικτοποίηση στο Πρόγραμμα, θα υπάρξει συνεργασία με την ΕΥΔ για την αξιοποίηση κατάλληλων δεικτών κατά την υλοποίηση της Στρατηγικής.

Η ορθότητα της επιλογής των δεικτών για κάθε παρέμβαση αποτελεί στοιχείο αξιολόγησης στην Ομάδα Κριτηρίων Δ (Παράρτημα V).

Ειδικότερα:

1. για τύπους παρεμβάσεων των Στρατηγικών που αντιστοιχούν άμεσα σε ενδεικτικές κατηγορίες δράσης που κατονομάζονται στο Πρόγραμμα είναι υποχρεωτική η χρήση των κοινών και ειδικών δεικτών που έχει υιοθετήσει το Πρόγραμμα (προγραμματικοί δείκτες),
2. στην περίπτωση επιλογής τύπων παρεμβάσεων που δεν αντιστοιχούν άμεσα με ενδεικτικές δράσεις κατονομαζόμενες στο Πρόγραμμα εξαντλούνται όλες οι δυνατότητες χρήσης των κοινών δεικτών που προτείνονται από τους Κανονισμούς των Ταμείων ΕΤΠΑ και ΕΚΤ+,
3. για όλους του παραπάνω δείκτες απαιτείται να αποτυπωθεί η σχετική στοχοθεσία (τιμές επίτευξης – στόχος 2029)
4. σε κάθε περίπτωση για την επιλογή κατάλληλων δεικτών εκροών και αποτελεσμάτων των ως άνω παρεμβάσεων, καθώς και για τον υπολογισμό των τιμών στόχου αυτών, θα απαιτηθεί η συνεργασία των ομάδων σχεδιασμού της Στρατηγικής των Χωρικών Αρχών με την ΕΥΔ Προγράμματος «Πελοπόννησος» 2021-2027.

### 2.2.5 ΔΙΑΚΥΒΕΡΝΗΣΗ ΤΩΝ ΣΤΡΑΤΗΓΙΚΩΝ ΟΛΟΚΛΗΡΩΜΕΝΗΣ ΧΩΡΙΚΗΣ ΕΠΕΝΔΥΣΗΣ

Για την υποστήριξη της διακυβέρνησης της Στρατηγικής για την ΟΧΕ, συγκροτείται μια Συνεκτική Ομάδα σε επίπεδο Χωρικών Αρχών, με στόχο:

* Τον συντονισμό του σχεδιασμού της Στρατηγικής και τη διαβούλευση με τους τοπικούς φορείς και τοπική κοινωνία
* Τη διαμόρφωση του σχεδίου δράσης για την ωρίμανση των έργων και υλοποίηση της Στρατηγικής
* Την παρακολούθηση της πορείας ωρίμανσης και υλοποίησης των πράξεων της Στρατηγικής
* Την επίλυση προβλημάτων στην πορεία υλοποίησης

Οι Συνεκτικές Ομάδες σε επίπεδο Χωρικών Αρχών συντονίζονται με την συνεκτική Ομάδα Διοίκησης της Περιφέρειας και την ΕΥΔ.

Η εν λόγω Ομάδα δύναται να αποτελείται από:

* Στελέχη των αρμόδιων Χωρικών Αρχών που αποδεδειγμένα διαθέτουν την απαιτούμενη εμπειρία και τεχνογνωσία στο σχεδιασμό και υλοποίηση των χωρικών στρατηγικών και πράξεων.
* Εκπροσώπους φορέων που μετέχουν στο σχήμα υποβολής του φορέα και που αποδεδειγμένα διαθέτουν την απαιτούμενη εμπειρία και τεχνογνωσία στο σχεδιασμό και υλοποίηση των χωρικών στρατηγικών και πράξεων.
* Εξωτερικούς εμπειρογνώμονες.

Η Συνεκτική Ομάδα σε επίπεδο Χωρικών Αρχών ανά ΟΧΕ, θα πρέπει να έχει συγκροτηθεί από τις αρμόδιες Χωρικές Αρχές πριν την έγκριση της Στρατηγικής και θα αποτελεί τμήμα της Απόφασης Έγκρισης της Στρατηγικής από την ΕΥΔ του Προγράμματος «Πελοπόννησος» 2021-2027.

Σημειώνεται εκ νέου, ότι για ενέργειες διαβούλευσης και διαμόρφωσης της εταιρικής σχέσης, θεωρείται επιλέξιμη η περίοδος από την έγκριση του Προγράμματος «Πελοπόννησος» 2021-2027 και έπειτα.

Σημείωση: Οι ορισθέντες Ενδιάμεσοι Φορείς κρατικών ενισχύσεων του ν. 4314/2014 εξακολουθούν να ασκούν τα καθήκοντά τους για τα έργα των Επιχειρησιακών Προγραμμάτων της περιόδου 2014-2020 που μεταφέρονται σε Προγράμματα της περιόδου 2021-2027.

### 2.2.6 ΔΙΑΔΙΚΑΣΙΑ ΚΑΙ ΚΡΙΤΗΡΙΑ ΑΞΙΟΛΟΓΗΣΗΣ

Κατόπιν της υποβολής της πρότασης Στρατηγικής ΟΧΕ θα ακολουθήσει η αξιολόγησή της από την ΕΥΔ του Προγράμματος «Πελοπόννησος» 2021-2027.

Η αξιολόγηση των προτάσεων Στρατηγικών ΟΧΕ είναι **ΑΜΕΣΗ** και διενεργείται με βάση τις παρακάτω βασικές Ομάδες Κριτηρίων:

**Α.** Συμφωνία – Πληρότητα ως προς τους όρους και τις προϋποθέσεις της Πρόσκλησης

**Β.** Καταλληλόλητα – επαρκής τεκμηρίωση της επιλογής της Περιοχής Παρέμβασης (ΠΠ) και της προτεινόμενης Στρατηγικής ΟΧΕ

**Γ.** Επάρκεια ως προς την συνεκτικότητα και τον ολοκληρωμένο χαρακτήρα της Στρατηγικής ΟΧΕ

**Δ.** Συμβατότητα με το Πρόγραμμα «Πελοπόννησος» 2021-2027 και άλλα προγραμματικά/αναπτυξιακά/θεσμικά κείμενα αναφοράς

**Ε.** Επάρκεια του μοντέλου διακυβέρνησης και των ενεργειών διαμόρφωσης εταιρικής σχέσης κατά την κατάρτιση και υλοποίηση της Στρατηγικής

**ΣΤ.** Επαρκής τεκμηρίωση επικοινωνιακού σχεδίου

Οι Ομάδες Κριτηρίων αξιολόγησης των προτάσεων Στρατηγικών ΟΧΕ παρουσιάζονται στον παρακάτω Πίνακα, όπως και αναλυτικά στο Παράρτημα V.

|  |
| --- |
| **ΟΜΑΔΕΣ ΚΡΙΤΗΡΙΩΝ ΑΞΙΟΛΟΓΗΣΗΣ ΚΑΙ ΕΓΚΡΙΣΗΣ**  **ΣΤΡΑΤΗΓΙΚΩΝ ΟΛΟΚΛΗΡΩΜΕΝΗΣ ΧΩΡΙΚΗΣ ΕΠΕΝΔΥΣΗΣ** |
| **Α. Συμφωνία – Πληρότητα ως προς τους όρους και τις προϋποθέσεις της Πρόσκλησης** |
| * Εμπρόθεσμη υποβολή προτεινόμενης Στρατηγικής * Κείμενο Στρατηγικής σύμφωνα με το τυποποιημένο Έντυπο Υποβολής της Πρόσκλησης * Εξασφάλιση του συνόλου των απαιτούμενων αποφάσεων και συνοδευτικών εγγράφων σύμφωνα με την Πρόσκληση |
| **Β. Καταλληλότητα – επαρκής τεκμηρίωση της επιλογής της Περιοχής Παρέμβασης (ΠΠ) και της προτεινόμενης Στρατηγικής ΟΧΕ** |
| * Σαφήνεια ως προς τον προσδιορισμό και οριοθέτηση της ΠΠ * Επάρκεια παρουσίασης των χαρακτηριστικών της ΠΠ βάσει Εγκεκριμένων σχεδίων, Προγραμμάτων και Μελετών * Επάρκεια της ανάλυσης της υφιστάμενης κατάστασης και της τεκμηρίωσης των αναγκών και προκλήσεων ως προς την ΠΠ * Επάρκεια ανάλυσης SWOT και συμπερασμάτων |
| **Γ. Επάρκεια ως προς την συνεκτικότητα και τον ολοκληρωμένο χαρακτήρα της Στρατηγικής ΟΧΕ** |
| * Σαφήνεια οράματος, αξόνων και στόχων της Στρατηγικής ΟΧΕ * Σαφήνεια και συνεκτικότητα προτεινόμενου Σχεδίου Δράσης - Σαφής λογική της παρέμβασης * Επίπεδο ωριμότητας των προτεινόμενων πράξεων και ρεαλιστικότητα χρονοδιαγράμματος υλοποίησης του Σχεδίου Δράσης και των προτεινόμενων πράξεων * Τεκμηρίωση προϋπολογισμού των προτεινόμενων πράξεων . |
| **Δ. Συμβατότητα με το Πρόγραμμα «Πελοπόννησος» 2021-2027 και άλλα προγραμματικά/αναπτυξιακά/θεσμικά κείμενα αναφοράς** |
| * Συμβατότητα των στόχων της Στρατηγικής με τους στόχους του Προγράμματος «Πελοπόννησος» 2021-2027 * Συμβολή των πόρων και της στοχοθεσίας των δεικτών της Στρατηγικής στην επίτευξη των δεικτών του Προγράμματος «Πελοπόννησος» 2021-2027 * Ευθυγράμμιση με τις θεματικές συγκεντρώσεις του Προγράμματος: 30% των πόρων της Στρατηγικής που παρέχονται, κατευθύνεται σε δράσεις που συμβάλλουν στην αντιμετώπιση της κλιματικής αλλαγής * Συνέργεια/συμβατότητα με προγραμματικά/ αναπτυξιακά/θεσμικά κείμενα αναφοράς σε εθνικό, περιφερειακό και τοπικό επίπεδο |
| **Ε. Επάρκεια του μοντέλου διακυβέρνησης και των ενεργειών διαμόρφωσης εταιρικής σχέσης κατά την κατάρτιση και υλοποίηση της Στρατηγικής και επάρκεια επικοινωνιακού σχεδίου** |
| * Σαφήνεια και επάρκεια του μοντέλου διακυβέρνησης της Στρατηγικής ΟΧΕ * Συγκρότηση λειτουργικής συνεκτικής Ομάδας Διοίκησης της Στρατηγικής ΟΧΕ * Διασφάλιση συμμετοχής των τοπικών φορέων και κοινωνίας των πολιτών στο σχεδιασμό της Στρατηγικής- Αποτελέσματα διαβούλευσης * Επαρκής τεκμηρίωση επικοινωνιακού σχεδίου |

Όλα τα επιμέρους κριτήρια των βασικών Ομάδων αξιολογούνται με ΝΑΙ/ΟΧΙ και έχουν υποχρεωτική εφαρμογή. **Η θετική αξιολόγηση (ΝΑΙ) ΟΛΩΝ των κριτηρίων αποτελεί απαραίτητη προϋπόθεση για την έγκριση της πρότασης Στρατηγικής ΟΧΕ.**

Η ΕΥΔ δύναται να ζητήσει από τον φορέα υποβολής της Στρατηγικής, σε οποιοδήποτε στάδιο της αξιολόγησης, την υποβολή συμπληρωματικών στοιχείων ή/και διευκρινίσεων ή/και διορθώσεων, εντός συγκεκριμένης προθεσμίας.

Η ΕΥΔ, λαμβάνοντας υπόψη τα αποτελέσματα της αξιολόγησης και την αναμορφωμένη πρόταση Στρατηγικής (εάν αυτό απαιτείται) εισηγείται τη θετική αξιολόγηση της Στρατηγικής, εκδίδεται Απόφαση Έγκρισης από τον Περιφερειάρχη Πελοποννήσου και καταχωρούνται στο Ολοκληρωμένο Πληροφοριακό Σύστημα (ΟΠΣ) τα βασικά στοιχεία της.

Η υλοποίηση της Στρατηγικής σε διαχειριστικό επίπεδο ακολουθεί τα προβλεπόμενα στο ΣΔΕ 2021-2027.

Η ΕΥΔ ενημερώνει εγγράφως την αρμόδια Χωρική Αρχή για το αποτέλεσμα της αξιολόγησης της Στρατηγικής.